Մաքսիմ Տանկի անվան Բելառուսի պետական մանկավարժական համալսարան

Մաքսիմ Տանկի անվան Բելառուսի պետական մանկավարժական համալսարան (), բարձրագույն ուսումնական հաստատություն Մինսկում։

Պատմություն
1914 թվականի հունիսի 22-ին Ռուսաստանի կայսրության կրթության նախարար Լև Արիստիդովիչ Կասոյի հրամանով հիմնադրվել է Մինսկի ուսուցչական ինստիտուտը, որի հանդիսավոր բացումը տեղի է ունեցել նույն թվականի նոյեմբերի 21-ին։

1918 թվականի մայիսին համառուսական կոնգրեսի պատվիրակների որոշմամբ ուսուցիչների Մինսկի ուսուցչական ինստիտուտը վերածվել է բարձրագույն մանկավարժական քառամյա ուսումնական հաստատության։ 1920-1921 թվականներին ուսուցչական հաստատությունների բարեփոխումների արդյունքում ստեղծվել է նոր տիպի մանկավարժական ուսումնական հաստատություն, որն ապահովում էր դասընթացներ ոչ միայն ուսուցիչների, այլև նախադպրոցական և դպրոցից հետո աշխատողների համար։ Ուսուցչական ինստիտուտը ստանում է նոր անունը՝ Մինսկի ժողովրդական կրթության ինստիտուտ։ 1921 թվականի սեպտեմբերի 23-ին Մինսկի ժողովրդական կրթության ինստիտուտը վերափոխվում է Բելառուսի պետական համալսարանի մանկավարժական ֆակուլտետի։ 1928-1931 թվականներին Բելառուսի պետական համալսարանին կից կառուցվել է ուսանողական կամպուսը, որտեղ մանկավարժական ֆակուլտետին հատկացվել է 4 մասնաշենք, 2 գրադարան, ինչպես նաև 300 տեղից բաղկացած հանրակացարան։ 1931 թվականի հուլիսի 28-ին ԲԽՍՀ ժողովրդական կոմիսարների խորհրդի որոշմամբ Բելառուսի պետական համալսարանի մանկավարժական ֆակուլտետը վերակազմավորվել է որպես անկախ գործող Բելառուսի պետական բարձրագույն մանկավարժական ինստիտուտ։

1936 թվականին ինստիտուտը կոչվել է Մաքսիմ Գորկու անունով։ 1948 թվականին Միսկի պետական մանկավարժական ինստիտուտի օտար լեզուների ֆակուլտետի հիման վրա ստեղծվում է Մինսկի պետական մանկավարժական օտար լեզուների ինստիտուտը, 1975 թվականին ինստիտուտի գրադարանային ֆակուլտետի հիման վրա ստեղծվում է Մինսկի մշակույթի ինստիտուտը։ 1993 թվականի սեպտեմբերի 8-ին Գորկու անվան Մինսկի պետական մանկավարժական ինստիտուտը վերակազմավորվել է Բելառուսի պետական մանկավարժական համալսարանի։

1991 թվականին բացվել է ինստիտուտի թանգարանը։ 1995 թվականին ինստիտուտն անվանակոչվել է բելառուս բանաստեղծ, ԲԽՍՀ ժողովրդական բանաստեղծ Մաքսիմ Տանկի անունով։

2007 թվականին համալսարանը դարձել է Համալսարանների եվրասիական ընկերակցության անդամ։

Պարգևներ 
 Աշխատանքային Կարմիր դրոշի շքանշան, 1972 թ.
 ԲԽՍՀ գերագույն խորհրդի նախագահության պատվոգիր, 1982 թ.
 Բելառուսի Հանրապետության պատվո պետական դրոշ, 1997 թ.

Ֆակուլտետներ 

 Որակավորման բարձրացման և վերապատրաստման ինստիտուտ 
 Պատմության ֆակուլտետ 
 Հոգեբանության ֆակուլտետ 
 Մինչհամալսարանական վերապատրաստումների ֆակուլտետ 
 Նախադպրոցական կրթության ֆակուլտետ 
 Բնական գիտությունների ֆակուլտետ 
 Տարրական կրթության ֆակուլտետ 
 Սոցիալական և մանկավարժական տեխնոլոգիաների ֆակուլտետ 
 Հատուկ կրթության ֆակուլտետ 
 Ֆիզիկական կուլտուրայի ֆակուլտետ 
 Գեղագիտական կրթության ֆակուլտետ 
 ԲՊՄՀ ֆիզիկա-մաթեմատիկական ֆակուլտետ 
 Բանասիրական ֆակուլտետ

Արտաքին հղումներ 
 Համալսարանի պաշտոնական կայքը

Բելառուսի համալսարաններ